User:Sampritee Ghosal/sandbox

কতো আর বয়স হলো বলুন?সবেমাত্র ঊনপঞ্চাশ বছরে পড়েছি।কিন্তু মধ্যপ্রদেশ স্ফীত হচ্ছে।বেশ একটা নেয়াপাতি মার্কা ভুড়ি তার নিজের উপস্থিতি সরবে ঘোষণা করছে।আমার কোন দুঃশ্চিন্তা ছিল না।একটু ভুড়ি না থাকলে বাঙালি কে মানায়,বলুন?? কিন্তু সুখ সইলো না।গিন্নী ফরমান জারি করলেন।ভুড়ি চলবে না।চলবে না তো চলবেই না।যাকে বলে একেবারে নিদেন হাকা।আমার খাওয়া দাওয়ার ওপর কোপ পড়লো।বড়ো মাছ চারাপোনা তে রূপান্তরিত হলো।ঘি মাখনের ওপর নিষেধাজ্ঞা জারি হলো।মাটন বা চিকেন.......উনি চার পাঁচ পিস,আমি এক পিস(তাও ছোট)।রাতের রুটি পাঁচ টা থেকে এক ধাক্কায় তিন টে হয়ে গেলো।লে হালুয়া!!!খাবো কি???শুকিয়ে তো একেবারে আঙুর থেকে কিশমিশ হয়ে যাবো।আমার সামনে বসে আমার বেটার হাফ যখন গরম ভাতে ঘি মেখে কাঁচালঙ্কা কামড়ে খায়.....কি বলবো মশাই,আমার একেবারে ফে .... যায়। অপমান টা সেদিন চরম পর্যায়ে পৌছলো।রবিবার.....সবে বাজার থেকে ফিরেছি।ভাবলাম দিন টা একটু খেলিয়ে কাটাবো।একটু আড্ডা টাড্ডা মারা যাবে বন্ধুদের সাথে।ও হরি....বাড়ি ঢুকতে ঢুকতে গিন্নীর মিষ্টি গলা---"অ্যাই,শোনো না...আজ না কাজের মাসি আসেনি।তুমি ঘরটা একটু মুছে দেবে লক্ষিটি....তোমার ভালোর জন্যই বলছি গো....এতে তোমারি "বেলি ফ্যাট" কমবে"। পিছোনোর প্রশ্নই নেই।"জয় মা"বলে ঝাপিয়ে পড়লাম।দেখলাম কাজটা বিশেষ সহজ নয়।এর থেকে রাবণ কে স্যান্ডো গেঞ্জী পরানো সহজ।তাও হাল ছাড়ি নি।কিন্তু গিন্নী এসে নড়া ধরে টেনে তুললেন---"ছাড়ো,তোমাকে আর জাদুর গায়ে হাত বুলোতে হবে না....তুমি বসে বসে তোমার আদরের ভুড়ি তে হাত বুলাও। আর তো সহ্য হয় না।করেঙ্গে ইয়ে মরেঙ্গে।এক সুহৃদ পরামর্শ দিলো---"তুই তো রোজ ডেলি প্যাসেঞ্জারি করিস,এবার থেকে রোজ সকালে মর্নিং ওয়াক করতে বেরো,একমাস যেতেই হাতে গরম ফল পাবি" কথা টা তো মন্দ বলে নি।বাড়ির সামনে খেলার মাঠ ও আছে।তবে টাটকা অক্সিজেন থেকে কেন বঞ্চিত থাকবো??ট্র্যাকশুট কেনা হলো।নতুন কেডস।হেটে এসে খাবার জন্য ছোলা,আখের গুড়।আয়োজনের কোন ত্রুটি রাখলাম না।রাতে মোবাইলে অ্যালারম দেওয়া হলো।ভোর চারটে পঁয়তাল্লিশ এ। সবে একটা মিষ্টি স্বপ্ন দেখতে শুরু করেছি.....কানের ফরদাফাই হয়ে গেলো ঝনঝন শব্দে। সাথে গিন্নীর কনুই এর গুতো---"অ্যাই,তুমি না হাটতে যাবে বলেছিলে"।উঠে রেডি হয়ে বেরিয়ে পড়লাম।বেশ পাখপাখালি ডাকছে। মিষ্টি মিষ্টি হাওয়া।শরীরে বেশ একটা চনমনে ভাব।মাঠে ঢুকে পড়লাম।কচিকাঁচা দের ভীড়।কিছু সুগার পেসেন্ট ও আছে।ফুর্তির চোটে ছুটতে শুরু করলাম।কিছুটা গিয়েই বুঝলাম দারুণ ভুল করে ফেলেছি।বুক হাপরের মতো লাফাচ্ছে।মনে হলো মরে যাবো।দাড়িয়ে দাড়িয়ে হাপাচ্ছি,পাশ থেকে এক মামণি উপদেশ দিয়ে গেল--"আঙ্কেল, ছুটবেন না,আপনার বয়স হয়েছে" বাড়ি ফিরলাম,পা দুটোকে হাতির পায়ের মতো ভারী লাগছিলো।ভেজানো ছোলা খাওয়ার মতো মানসিকতা ছিল না।পরের দিন আবার ঝনঝন,আবার গুতো।অগত্যা উঠতেই হলো।দৌড় বন্ধ করে ধীর পায়ে হাঁটা শুরু করলাম।এইভাবে চললো কদিন।গিন্নী ইচ্ছে করে মোবাইল টা বিছানা থেকে দূরে রাখতেন,যাতে আমাকে লাফ দিয়ে নামতেই হয়।দশম দিনের দিন খাট থেকে নেমে কিছুক্ষণ ভোম হয়ে বসে রইলাম।নিজের মনের সাথে বেশ কিছুক্ষণ দড়ি টানাটানি চললো।মন বলছে যাওয়া উচিত,অলসতা বলছেনা যাস না।মন হেরে গেল।খাটে উঠে গুটিসুটি মেরে শুতে গেছি,একটা মৃদু গলা কানে এলো---"এবারের মতো হয়ে গেলো"।কানে তুললাম না।স্বামী দের একটু কালা হওয়াই ভালো।পরের দিন মাঝরাতে উঠে অ্যালারম টা বন্ধই করে দিলাম।সকালে উঠে আমার কি চেঁচামেচি---"একটু তো ডাকতে পারতে আমাকে,তুমি চাওনা যে আমি একটু সুস্থ থাকি"।গিন্নী কানেই তুললেন না। দিন পনেরো পর থেকে অ্যালারম বাজতো ঠিকই,কিন্তু আমি কুটুস করে বন্ধ করে ঘাপটি মেরে শুয়ে পড়তাম।সকালে উঠে মনে মনে বলতাম---"থাকুক আমার ভুড়ি,কার কি এসে গেলো?" তাই সকালের কাছে অধমের বিনম্র নিবেদনমধ্যভাগ স্ফীত হচ্ছে....হতে দিন...কিন্তু তাই বলে ভোরের মূল্যবান ঘুম টা দয়া করে নষ্ট করবেন না।আর হ্যা,সব কথা কানে তুলবেন না।ভালো থাকবেন তাহলে....